31.10.2022
RO
Jurnalul Oficial al Uniunii Europene
L 282/77
CAPITOLUL 4 LAPTE ȘI PRODUSE LACTATE; OUĂ DE PĂSĂRI; MIERE NATURALĂ; PRODUSE COMESTIBILE DE ORIGINE ANIMALĂ, NEDENUMITE ȘI NECUPRINSE ÎN ALTĂ PARTE Note de capitol 1.
Se consideră „lapte”, laptele complet și laptele parțial sau integral degresat. 2.
În sensul poziției 0403, iaurtul poate fi concentrat sau aromatizat și poate conține adaos de zahăr sau de alți îndulcitori, fructe, fructe cu coajă, cacao, ciocolată, mirodenii, cafea sau extracte de cafea, plante, părți de plante, cereale sau produse de panificație, cu condiția ca nicio substanță adăugată să nu fie utilizată pentru a înlocui, integral sau parțial, vreun constituent al laptelui, iar produsul să își păstreze caracterul esențial de iaurt. 3.
În sensul poziției 0405: (a) prin termenul „unt” se înțelege unt natural, unt din zer sau unt „recombinat” (proaspăt, sărat sau rânced, chiar dacă se află în recipiente închise ermetic) provenind numai din lapte, al cărui conținut de grăsimi din lapte este egal sau mai mare de 80 %, dar de maximum 95 % în greutate, având un conținut maxim de substanțe solide altele decât grăsimi din lapte de 2 % în greutate și un conținut maxim de apă de 16 % în greutate.
Untul nu are adăugați emulsifianți, dar poate conține clorură de sodiu, coloranți alimentari, săruri de neutralizare și culturi de bacterii lactice inofensive; (b) prin expresia „pastă din lapte pentru tartine” se înțelege emulsia de tip „apă în ulei” care poate fi întinsă pe tartine, care conține ca grăsimi numai grăsimi din lapte și al cărei conținut de grăsimi din lapte este egal sau mai mare de 39 %, dar mai mic de 80 % în greutate. 4.
Produsele obținute prin concentrarea zerului cu adaos de lapte sau de grăsimi din lapte se clasifică ca brânzeturi, la poziția 0406, cu condiția ca acestea să prezinte următoarele trei caracteristici: (a) să aibă un conținut de grăsimi din lapte de minimum 5 %, calculat la greutate/substanță uscată; (b) să aibă un conținut de substanță uscată, calculat la greutate, de minimum 70 %, dar maximum 85 %; (c) să aibă o formă sau să li se poată da o formă. 5.
Prezentul capitol nu cuprinde: (a) insectele moarte, improprii alimentației umane (poziția 0511); (b) produsele obținute din zer și care conțin în greutate peste 95 % lactoză, exprimată în lactoză anhidră calculată la substanța uscată (poziția 1702); (c) produse obținute din lapte prin înlocuirea unuia sau mai multora dintre constituenții naturali ai acestuia (de exemplu grăsimile butirice) cu o altă substanță (de exemplu grăsimi oleice) (poziția 1901 sau 2106); sau (d) albuminele (inclusiv concentratele de mai multe proteine din zer, care conțin, în greutate calculată la substanța uscată, peste 80 % proteine din zer) (poziția 3502), și nici globulinele (poziția 3504). 6.
În sensul poziției 0410, termenul „insecte” înseamnă insecte comestibile moarte, întregi sau în bucăți, proaspete, refrigerate, congelate, uscate, afumate, sărate sau în saramură, precum și făină și pudră de insecte, adecvate pentru consumul uman.
Cu toate acestea, termenul nu acoperă insectele comestibile moarte altfel preparate sau conservate (în general, secțiunea IV).
Note de subpoziții 1.
În sensul subpoziției 0404 10, „zer modificat” înseamnă produsele care conțin componentele zerului, adică zerul din care s–au eliminat total sau parțial lactoza, proteinele sau sărurile minerale sau la care s–au adăugat componentele naturale ale zerului, precum și produsele obținute din amestecul de componente naturale ale zerului.